BUDAPEST. Východoeurópske ekonomiky, ktoré v predchádzajúcom kvartáli zaznamenali rekordný pád, sa už v druhej polovici tohto roka zrejme začínajú zotavovať z recesie. Dôvodom je zlepšovanie situácie ich kľúčových obchodných partnerov v západnej Európe, ktoré začínajú opäť rásť.
Tempo poklesu priemyselnej výroby v júni spomalilo na Slovensku, v Česku, Maďarsku, Rumunsku, Lotyšsku aj Litve.
"To sú rozhodne známky zlepšenia," skonštatovala analytička spoločnosti Wood&Co v Prahe Raffaella Tenconiová. "Pribúdajú dôkazy, že hrubý domáci produkt týchto krajín sa v roku 2010 zvýši," dodala.
Východoeurópske ekonomiky sú závislé od exportu na západné trhy, a preto aj oživenie ich priemyselného sektora a rast zamestnanosti závisia od vývoja v západnej Európe. Po tom, ako štatistiky ukázali, že Nemecko aj Francúzsko sa v 2. štvrťroku 2009 vymanili z recesie, zvýšili sa aj vyhliadky východoeurópskych ekonomík na oživenie dopytu po ich produktoch a tým aj rastu hospodárstva.
"Je veľká pravdepodobnosť, že pád ekonomík v tomto regióne sa už zastavil," skonštatoval aj šéf finančného oddelenia banky OTP Lászlo Bencsik, podľa ktorého väčšina východoeurópskych štátov zrejme v 2. kvartáli tohto roka prekonala najhoršiu fázu recesie.
Priemyselná produkcia ČR sa v 2. štvrťroku prepadla medziročne o rekordných 4,9 %, pričom v prvých troch mesiacoch roka sa znížila o 3,9 %. Rumunsko nahlásilo pokles výkonu svojej ekonomiky v sledovanom období o 8,8 % po a 6,2-% kontrakcii v 1. kvartáli tohto roka a pád Maďarskej ekonomiky v období apríl-jún zrýchlil na 7,6 % z 6,7 % v 1. štvrťroku 2009.
Na Slovensku priemyselná výroba v 2. kvartáli vzrástla a pád ekonomiky spomalil na 5,3 % z 5,6 % v predchádzajúcom štvrťroku.
Poľsko je jedinou krajinou regiónu, ktorej sa podarilo vyhnúť sa recesii.
Analytici preto odhadujú, že hrubý domáci produkt (HDP) východoeurópskych ekonomík na budúci rok začne rásť. Proces zotavovania však bude pomalý, keďže recesia zanechá po sebe obrovské rozpočtové deficity. Tie budú musieť vlády zredukovať pomocou prísnych úsporných opatrení, ktoré budú mať negatívny vplyv na spotrebiteľské výdavky.
"Objavili sa známky zmiernenia krízy, ale celkový obraz ekonomiky východnej Európe je ešte pomerne pochmúrny. Zatiaľ je príliš skoro hovoriť o návrate k udržateľnému rastru v regióne," pripomenul David Oxley z londýnskej spoločnosti Capital Economics.
Informovala o tom agentúra Bloomberg.